hu es es ca hu de hu hu hu hu hu hu hu hu hu hu hu hu ca hu hu hu it hu hu hu hu hu hu gu en km hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu hu en en hu hu en pl en en en cs en hu nb it hu hu az hu en hu hu hu hu
Hamarosan indul a „Ne Parázz!” – Tanévnyitó Sportnap
Fogyatékos, mozgáskorlátozott és látássérült fiatalok számára szervez 2022. szeptember 3-án, szombaton, sportválasztó napot a Mozgásjavító EGYMI. A rendezvény célja, hogy a fogyatékos gyerekek megismerkedhessenek a számukra is elérhető sportolási lehetőségekkel.
A program kollektív összefogással valósul meg, hogy minél szélesebb körben juthasson el a megmozdulás híre a családokhoz. Partnerek a Magyar Paralimpiai Bizottság, a Fogyatékosok Országos Diák-, Verseny- És Szabadidősport Szövetsége, a Paraktív Alapítvány, és a Mozgásjavító Diáksport Egyesület is.
A parasportágak és eredményes sportolóik egyre nagyobb népszerűségnek örvendenek. Több neves magyarországi intézmény hivatásának tekinti a fogyatékos és mozgáskorlátozott személyek sportolásának támogatását.
A folyamatos tájékoztatási és segítségnyújtó akciók mégsem szünetelhetnek. Az érintett családok közül sokaknak kifejezetten nehéz hozzájutniuk a sportlehetőségekhez. Ennek okai lehetnek az informáltság hiánya, vagy az infrastrukturális akadályok. A "Ne Parázz" Tanévnyitó Sportnap ezen gátakat igyekszik felszámolni.
A résztvevők találkozhatnak a különböző sportágak bajnokaival, képviselőivel és példaképeivel.
Ezek a találkozások megerősítik az elhatározást, és inspirációt adnak a sportolni vágyóknak.
Nem titkolt szándék a szülők edukációja és a parasport- utánpótlás biztosítása sem.
Az esemény hírnökei, s a sportágak bemutatói azok a fiatal parasportolok, akik maguk is a Mozgásjavító Iskola falain belül tanultak.
● Kiss Péter Pál paralimpiai kajakos
● Lengyel Zsófia látássérült paratriatlonista
● Dávid Krisztina paralimpiai lövész
● Gáspár Tamás paralimpiai íjász
● Nagy Vivien boccia Európa-bajnok
● Szvitacs Alexa paralimpiai asztaliteniszező
● Szász Emese olimpiai-, világ-, és Európa-bajnok párbajtőrvívó
● Kardos Botond ifjúsági olimpiai tornász
● Krajnyák Zsuzsi paralimpiai kerekesszékes vívó
● Csuri Ferenc paralimpiai úszó
● Lévai Petra paratriatlon Európa-bajnok
● Lőrincz Krisztina világbajnok 8. helyezett paraevezős, világbajnok 5. helyezett biatlonista
● Sárai Rita világbajnok kerekesszékes curlinges
● Beke Viktor világbajnok kerekesszékes curlinges
● Részt vesznek továbbá a kerekesszékes vívó válogatott tagjai és az ülőröplabda válogatott is.
Együtt sportolunk! A napot egy látványos közös megmozdulás zárja az integráció jegyében. Együtt úsznak bajnok úszók, mozgáskorlátozott és látássérült tanulók. A közös sporttevékenység remek platformot biztosít a gyerekek és a szüleik számára a kapcsolatépítésre. A rendszeres mozgás pedig hozzájárul ahhoz, hogy a fiatalok aktív, teljes életet élhessenek.
Minden kedves érdeklődőt örömmel várunk!
A használt nyerskép forrása: Unsplash